
Referat fra møtet i studieutvalget 20.05.05

Det var ingen merknader til innkallingen. Til dagsorden:

Sak 35/05 behandles før sak 31/05. Marie Vangen fratrer behandlingen av sak 36/05

Sak 28/05
Referatsaker

1. Referat fra møte i SU den 19.04.05. 

2. Referat fra møte i studentavhandlingsutvalget 27.04.05

3. Referat fra møte i andreavdelingsutvalget 20.04.05

4. Utlysning av to engasjement som vit.ass. for student som skal skrive stor avhandling / masteroppgave 2005/2006

5. Brev til sensorene vedrørende karakterfastsettelsen på masteroppgave

Sak 29/05
Søknad om økonomisk støtte til Den nordiske prosedyrekonkurransen ( DL 200502391-2)


Enstemmig vedtatt i møtet:


Club Tromsø innvilges reisestøtte på kr 36 500,- til Den Nordiske prosedyrekonkurranse 2005. 

Sak 30/05
Godskriving av studiepoeng ved deltagelse i Den Nasjonale Prosedyrekonkurransen (DL 200405055-9)


Enstemmig vedtatt i møtet:

· Studentene NN, NN og  NN innvilges fritak for 15 sp i valgfri del på bakgrunn av deltagelse i Den Nasjonale Prosedyrekonkurranse 16. og 17. februar 2005 på vilkår av at prosesskriftene vurderes til bestått.

· Studieutvalget anbefaler at det innføres et nytt kapittel 5 om prosedyrekonkurranser, samt ny § 33 i reglement for valgfri del av masteroppgaver: ” Deltagelse i internasjonale eller nasjonale prosedyrekonkurranser kan godskrives i valgfri del med 15 sp, forutsatt at deltagelsen er forhåndsgodkjent og at studenten har bestått prøving i etterkant av konkurransen”.

· Gjeldende kapittel 5 og § 33 blir kapittel 6 og § 34.

Sak 31/05
Utdanningsstrategien ( DL 200403025 –6)

Den vedlagte utdanningsstrategien ble vedtatt med tre stemmer.

Kristin Solberg la fram alternativt forslag til vedtak:

”Studieutvalget kan ikke se at det for tida er behov for å ha et overordna strategidokument for utdanning i tillegg til de mål og konkrete føringer som ligger i studieplanen for masterstudiet, fakultetets kvalitetssikringssystem og etter- og videreutdanningsvedtaket.  

Studieplanens punkt 2 omfatter både målsettingen for mastergraden og konkrete krav til opplegg av studiet som er nødvendig for at kandidatene skal kunne nå målsettingen. Punkt 6 om læring og undervisning inneholder også mye gjennomtenkt stoff som utgjør en vesentlig del av det som i dag er fakultetets strategi for å oppnå målsettingen med studiet. Det ligger store utfordringer i å følge opp de føringer/forpliktelser som vi har lagt på oss selv gjennom studieplanen.  Et konkret skritt i så måte er utarbeidingen av kvalitetssikringssystemet og gjennomføring av de evalueringer og forbedringer som dette systemet forutsetter. 

I denne sammenheng er det også viktig å få et bedre system for støtte og utvikling av den enkelte i lærerrollen, få etablert gode samarbeidsrutiner mellom SU og avdelingsutvalgene.. Dette handler mest om å sette SU i stand til mer offensivt arbeid med saker som ligger innenfor mandatet, herunder en bedre planlegging av virksomheten.

Det er vanskelig å unngå at en utdanningsstrategi av overordnet og prinsipiell karakter i stor grad vil inneholde gjentakelser og omskrivinger av mer gjennomarbeidede formuleringer i studieplan og kvalitetssikringssystem og i liten grad vil være egnet som et verktøy for gjennomføring av mål slik en strategi bør være. ”

Vedlagte forslag fikk en stemme.

Sak 32/05
Normering av timeregnskapet ( DL 200404321-5)



Enstemmig vedtatt på møtet:

· Studieutvalget slutter seg i det vesentligste til referatet fra fellesmøtet med avdelingsutvalgene / øvrige lærerne.

· For øvrig ønsker studieutvalget å komme med følgende presiseringer

· Studieutvalget mener at det er viktig å likestille satsene for forelesninger og seminarer. Det foreslås at timenormeringen( timesatsen) skal være på 4,5 for begge typer undervisning. Timesatsen inkluderer kollegaveiledning og egenevaluering i ettertid

· Førstegangstillegget bør praktiseres som nå. 

· Satsene for vervet som avdelingsutvalgsleder bør økes til hhv. 60 timer for leder og 30 t for nestleder. 

Sak 33/05
Vedrørende dispensasjon fra reglement for valgfri del § 26( 4)



Enstemmig vedtatt på møtet:

Studieutvalget slutter seg til studentavhandlingsutvalgets anbefaling: Fakultetet blir ikke å arrangere åpen presentasjon av de innleverte masteroppgavene jf § 26 nr 5 i år, da sensuren av avhandlingene ikke vil være klar før i juli måned.

Sak 34/05
Vedrørende forhåndsgodkjenning av studiering FU. Trondheim( DL 200501844-6)



Enstemmig vedtatt i møtet:

· Vedtak i sak SU 23/05 omgjøres.

· Studieutvalget godkjenner ikke studiering for 1 og 2 avdeling master ved Folkeuniversitetet i Trondheim for studieåret 2005/2006 jf rutinebeskrivelsene av 12.04.05.

Sak 35/05
Etter og videreutdanningstilbudet ved Det juridiske fakultet ( DL 200304326-5)


Enstemmig vedtatt i møtet: 

1. Strategi for etter og videreutdanningstilbudet ved fakultetet:

-
Videreføre etterutdanningstilbudet Juskursvirksomheten i samarbeid med Tromsø Juristforening. 

· Gi enkeltstående kurs som etterutdanning etter en konkret vurdering av studieutvalget.

· Videreføre ordningen med at også andre enn jusstudenter kan søke på spesialfagene våre.

· Delta i to tverrfakultære studieprogram til enhver tid i den grad det finnes hensiktsmessig og forsvarlig etter en konkret vurdering.

· En videre utvikling av spesialfagstilbudet og etter - og videreutdanningstilbudet forøvrig bør prioriteres etter at cand. jur. studiet er faset ut.( Etter 2007) 

2. Spesialfagene ved fakultetet skal fortsatt normeres til 15 studiepoeng.

Prinsipper for oppretting av nye spesialfag: 

· Satsningsområder ved Universitetet i Tromsø og Det juridiske fakultet.

· Ivareta utvekslingsstudenter, og ha et engelskspråklig tilbud

· Ansatt med forskerkompetanse innenfor fagområdet 

· Etterspørsel fra egne studenter

· Etterspørsel fra andre enheter ved UiTø eller privat/offentlig næringsliv 

· Fag som eksisterte i den tidligere studieordningen bør vurderes opprettet som spesialfag.

Sak 36/05
Søknad om dispensasjon fra tregangersregelen ( DL 200101236-5)



Enstemmig vedtatt i møtet:

· Søknad om dispensasjon fra tregangersregelen på jus-400 innvilges.

· Søker må orienteres om når eksamen på jus-400 arrangeres for siste gang.

Tromsø, 23.05.2005

